Kyseessä on kahden vuoden kotitalousvähennyskokeilu, jossa kotitalousvähennys nousee siivous-, hoito- ja hoivatyön osalta. Kotitalousvähennys nousee kokeilun ajaksi 40 prosentista 60 prosenttiin, jolloin näiden palveluiden osalta vähennyksen enimmäismäärä nousee 2250 eurosta 3500 euroon. 100 euron omavastuu pysyy edelleen samana.
Aiemmin kotitalousvähennyksistä suurin osa on käytetty remonttityöhön ja vain 12 prosenttia on käytetty siivous-, hoito- ja hoivatyöhön. Kokeilun avulla halutaan madaltaa näiden palveluiden ostamisen kynnystä ja sujuvoittaa muun muassa lapsiperheiden ja ikäihmisten arkea omissa kodeissaan.
Lisäksi kotitalousvähennystä saa aiempaa enemmän, jos luopuu öljylämmityksessä. Kyseessä on 2022-2027 kestävä kokeilu, jolla kannustetaan öljylämmitystä käyttäviä kotitalouksia vaihtamaan ympäristöystävällisempään lämmitysmuotoon. Remonttityön kotitalousvähennys pysyy ennallaan.